CELEX: C2005/106/34
Language: el
Date: 2005-04-30 00:00:00
Title: Υπόθεση C-98/05: Αίτηση για την έκδοση προδικαστικής αποφάσεως που υπέβαλε το Østre Landsret, με απόφαση της 11ης Φεβρουαρίου 2005, στην υπόθεση De Danske Bilimportører κατά Skatteministeriet

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/18
            
         Αίτηση για την έκδοση προδικαστικής αποφάσεως που υπέβαλε το Østre Landsret, με απόφαση της 11ης Φεβρουαρίου 2005, στην υπόθεση De Danske Bilimportører κατά Skatteministeriet
   (Υπόθεση C-98/05)
   (2005/C 106/34)
   Γλώσσα διαδικασίας: η δανική
   Με απόφαση της 11ης Φεβρουαρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 24 Φεβρουαρίου 2005, το Østre Landsret, στο πλαίσιο της διαφοράς μεταξύ De Danske Bilimportører και Skatteministeriet που εκκρεμεί ενώπιόν του, ζητεί από το Δικαστήριο των Ευρωπαϊκών Κοινοτήτων να αποφανθεί επί των εξής ερωτημάτων:
   
               Ερώτημα 1.
            
            
               Έχει το άρθρο 11 A, παράγραφος 2, στοιχείο α', της έκτης οδηγίας ΦΠΑ (1), σε συνδυασμό με το άρθρο 11 A, παράγραφος 3, στοιχείο γ, την έννοια ότι ένα τέλος ταξινομήσεως οχημάτων με κινητήρα (επιβατηγών αυτοκινήτων) περιλαμβάνεται στη βάση επιβολής του ΦΠΑ στην περίπτωση συνάψεως συμβάσεως πωλήσεως που προβλέπει την παράδοση ενός καινούριου οχήματος με κινητήρα για τη μεταφορά προσώπων, όταν το όχημα, σύμφωνα με τη σύμβαση πωλήσεως και τη σκοπούμενη από τον αγοραστή χρήση, παραδίδεται από τον μεταπωλητή στον καταναλωτή ταξινομημένο και αντί συνολικής τιμής που περιλαμβάνει τόσο το καταβαλλόμενο στον μεταπωλητή τίμημα όσο και το τέλος;
            
         
               Ερώτημα 2.
            
            
               Μπορεί ένα κράτος μέλος να διαμορφώνει το φορολογικό του σύστημα κατά τέτοιο τρόπο, ώστε το τέλος ταξινομήσεως να θεωρείται ως προκαταβολή για λογαριασμό άλλου, στην οποία προβαίνει ο μεταπωλητής επ' ονόματι του τελικού αγοραστή, οπότε άμεσα υποκείμενος στο τέλος είναι ο τελικός αγοραστής;
            
         
               Ερώτημα 3.
            
            
               Έχει σημασία για τα ερωτήματα 1 και 2 ότι ένα επιβατηγό αυτοκίνητο μπορεί να αγορασθεί και παραδοθεί άνευ καταβολής τέλους ταξινομήσεως, πράγμα που θα συνέβαινε αν ο αγοραστής δεν σκοπεύει να χρησιμοποιεί το αυτοκίνητο για μεταφορά προσώπων η εμπορευμάτων εντός περιοχής, όπου έχει εφαρμογή ο ΚΟΚ;
            
         
               Ερώτημα 4.
            
            
               Έχει σημασία το ότι μεταχειρισμένα οχήματα με κινητήρα εισάγονται ή εισέρχονται στη χώρα σε όχι αμελητέο βαθμό, μεταξύ άλλων, ως προσωπικά είδη συνεπεία μετοικήσεως, από τον τελικό καταναλωτή, ο οποίος καταβάλλει ο ίδιος, χωρίς τη μεσολάβηση μεταπωλητή, το τέλος ταξινομήσεως;
            
         
               Ερώτημα 5.
            
            
               Έχει σημασία το αν η γενεσιουργός αιτία του τέλους ταξινομήσεως επέρχεται και το τέλος καθίσταται απαιτητό –ενδεχομένως ως προκαταβολή για λογαριασμό άλλου– πριν επέλθει η γενεσιουργός αιτία του ΦΠΑ και πριν ο ΦΠΑ καταστεί απαιτητός;
            
         
      (1)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49)